**Likumprojekta “Grozījumi Sociālo pakalpojumu un sociālās palīdzības likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Harmonizēt Sociālo pakalpojumu un sociālās palīdzības likuma (turpmāk – Likums) 36.panta ceturtajā daļā doto pilnvarojumu Ministru kabinetam ar 2020.gada 17.decembrī Ministru kabinetā pieņemtajiem Ministru kabineta noteikumiem Nr.809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu” (turpmāk – Noteikumi), novēršot šaubas par attiecīgā regulējuma Noteikumos atbilstību Likumā paredzētajam pilnvarojumam un vienlaikus novēršot personu interešu aizskārumu. Likumprojekts stājas spēkā nākamā dienā pēc izsludināšanas.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2020.gada 17.decembra sēdē (protokols Nr.84 71.§ 2.punkts) Labklājības ministrijai dots uzdevums sagatavot likumprojektu par grozījumiem Likuma 36.panta ceturtajā daļā, precizējot pilnvarojumu Ministru kabinetam izdot Ministru kabineta noteikumus par *izdevumiem,* kurus neieskaita personu vai mājsaimniecību vidējo ienākumu aprēķinā, un labklājības ministrei ***līdz 2020.gada 30.decembrim*** iesniegt to Ministru kabinetā vienlaikus ar citiem nepieciešamajiem grozījumiem Likumā.Noteikumi stājas spēkā 2021.gada 1.janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 36.panta ceturtajā daļā dots pilnvarojums Ministru kabinetam noteikt mājsaimniecības materiālās situācijas izvērtēšanas un garantētā minimālā ienākuma pabalsta aprēķināšanas, piešķiršanas un izmaksas kārtību, kā arī trūcīgas un maznodrošinātas mājsaimniecības statusa piešķiršanas kārtību.Savukārt Ministru kabineta 2010.gada 30.marta noteikumos Nr.299 “Noteikumi par ģimenes vai atsevišķi dzīvojošas personas atzīšanu par trūcīgu” (turpmāk – MK noteikumi Nr.299), kas zaudē spēku 2021.gada 1.janvārī, ir paredzēti izņēmumi *izdevumiem,* kurus neieskaita ģimenes (personas) vidējo ienākumu aprēķinā. Noteikumu 5.punkts paredz, aprēķinot vidējos ienākumus, ienākumu apmēru samazināt par kredīta pamatsummu un tā procentu apmaksu par vienīgā mājokļa iegādi, kā arī par to summu, kuru persona maksā kā uzturlīdzekļus bērnam, kā arī 6.punkts paredz vidējo ienākumu apmēra mēnesī aprēķinā neieskaitīt summu, kas izlietota mājsaimniecības vienīgā mājokļa iegādei. Tā kā izņēmumi jau šobrīd ir paredzēti, lai neradītu personu interešu aizskārumu, bet vienlaikus novērstu šaubas par attiecīgā regulējuma Noteikumos atbilstību Likumā paredzētajam pilnvarojumam, likumprojektā nepieciešams papildināt pilnvarojumu Ministru kabinetam. Vienlaikus šādi izņēmumi ir nepieciešami Likumā paredzēto mērķu sasniegšanai. MK noteikumu Nr.299 10.1 punkts paredz iespēju saņemt izziņu par atbilstību trūcīgas ģimenes (personas) statusam un attiecīgi sociālo palīdzību un atvieglojumus arī *vienu kalendāra mēnesi*, ja ģimenes (personas) vidējie ienākumi nepārsniedz noteikumu 2.punktā noteikto ienākumu līmeni, bet nav ievēroti citi šajos noteikumos minētie nosacījumi.Pamata sociālās palīdzības pabalstu piešķiršanas, kā arī trūcīgas vai maznodrošinātas mājsaimniecības statusa termiņu šobrīd nosaka Likums, kura 36.panta trešā daļa paredz, ka pamata sociālās palīdzības pabalstus un trūcīgas vai maznodrošinātas mājsaimniecības statusu piešķir: 1) uz trim kalendāra mēnešiem, ja mājsaimniecībā ir vismaz viena persona darbspējīgā vecumā; 2) uz sešiem kalendāra mēnešiem, ja mājsaimniecībā nav nevienas personas darbspējīgā vecumā vai uz personu attiecas šā panta otrajā daļā noteiktie izņēmumi. Lai nepieciešamības gadījumā varētu nodrošināt iespēju īslaicīgi saņemt pamata sociālās palīdzības pabalstus, trūcīgas vai maznodrošinātas mājsaimniecības statusu arī tad, ja mājsaimniecības ienākumi atbilst likuma 33.pantā ietvertajiem ienākumu sliekšņiem, bet neatbilst kāds cits nosacījums (piemēram, īpašumi neatbilst kritērijiem, nav deklarētās dzīvesvietas vai nav iespējams izpildīt citus nosacījumus), likumprojektā nepieciešams noteikt arī viena mēneša termiņu. Tas dotu iespēju saņemt sociālo palīdzību un attiecīgo statusu personām, kas bieži vien atrodas vissmagākajā situācijā, piemēram, vardarbībā cietušām personām, kurām nav iespējams dzīvot deklarētajā dzīvesvietā. Nepieciešamības gadījumā pašvaldības sociālais dienests, individuāli izvērtējot situāciju, var lemt par atkārtotas palīdzības sniegšanu arī gadījumos, kad viena mēneša laikā klientam nav izdevies novērst visas neatbilstības. Likuma 9.panta trešajā daļā noteikts, ka vienreizēju materiālo palīdzību sniedz tā pašvaldība, kurā persona atrodas, ja persona ir bez mājokļa. Savukārt 9.panta trešajā *prim* daļā, kas stājas spēkā 2021.gada 1.janvārī, noteikts, ka personai palīdz tā pašvaldība, kurā persona izvelējusies dzīves vietu, ja tās pēdējo deklarēto dzīvesvietu nav iespējams noteikt. Ņemot vērā Latvijas Pašvaldību savienības iebildumus par visā valstī vienota mājokļa pabalsta ieviešanas termiņu 2021.gada 1.aprīlī, kam nepieciešams laiks apgūt izmaiņas lietojumprogrammā SOPA, kā arī ņemot vērā teritoriālās reformas ieviešanas termiņu, likumprojektā tiek piedāvāts vienotu mājokļa pabalsta ieviešanas termiņu pārcelt no 2021.gada 1.aprīļa uz 2021.gada 1.jūliju.Noteikumi paredz izdevumus cietā kurināmā iegādei (malka, ogles, briketes, u.c.) piemērot mājokļa pabalsta apmēra aprēķinam *vienu reizi kalendārā gada laikā* un arī pašvaldības piešķir pabalstu cietā kurināmā iegādei gadam vai apkures sezonai. Ņemot vērā, ka pabalstu cietā kurināma iegādei, kas tiek piešķirt uz gadu, ir salīdzinoši viegli aprēķināt jebkurā laikā un salīdzināt ar 2021.gada pirmajā pusgadā pašvaldības izmaksāto pabalsta apmēru atbilstoši pašvaldības saistošajiem noteikumiem, kas bija spēkā līdz 2020.gada 31.decembrim, tad ir iespējams nodrošināt starpības piemaksu 2021.gada otrajā pusgadā, ja tā dod iespēju saņemt lielāku summu. Likumprojekts paredz:1. papildināt Ministru kabineta pilnvarojumu ar tiesībām noteikt *izdevumus*, kurus neieskaita personu vai mājsaimniecību vidējo ienākumu aprēķinā, nodrošinot Noteikumu atbilstību Likuma pilnvarojumam un vienlaikus novēršot personu interešu aizskārumu;
2. noteikt, ka izņēmuma gadījumā pamata sociālās palīdzības pabalstu piešķiršanas, kā arī trūcīgas vai maznodrošinātas mājsaimniecības statusa noteikšanas termiņu iespējams noteikt īsāku laika periodu - *vienu mēnesi*, ja ienākumi atbilst noteiktajam ienākumu slieksnim (*GMI slieksnim, trūcīgas mājsaimniecības slieksnim vai pašvaldības noteiktajam maznodrošinātas mājsaimniecības slieksnim*), bet ir citi apstākļi vai šķēršļi, kāpēc nav iespējams ievērot vienu vai vairākus no Likumā un Noteikumos paredzētajiem nosacījumiem (piemēram, personai nav deklarētās dzīvesvietas, nav sakārtoti īpašuma jautājumi, nav iespējams iesniegt visus pierādījuma dokumentu, u.c.);
3. pārcelt vienotu mājokļa pabalsta ieviešanas termiņu no 2021.gada 1.aprīļa uz 2021.gada 1.jūliju;
4. noteikt, ka pašvaldības sociālais dienests nodrošina mājokļa pabalsta cietā kurināma iegādei pārrēķinu 2021.gada laikā un starpības izmaksu, ja pabalsta apmērs ir lielāks pēc jaunajiem nosacījumiem salīdzinājumā ar 2021.gada pirmajā pusgadā izmaksāto mājokļa pabalstu cietā kurināmā iegādei atbilstoši pašvaldības saistošajos noteikumos noteiktam, kas bija spēkā līdz 2020.gada 31.decembrim;

Likumprojekts novērsīs Noteikumu un Likuma neatbilstības, novērsīs iespējamu personu interešu aizskārumu, kā arī ļaus pašvaldībām labāk sagatavoties mājokļa pabalsta aprēķināšanai un piešķiršanai pēc vienotiem principiem.  |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs zemu ienākumu mājsaimniecības, kuras vēršas valsts un pašvaldības iestādēs pēc materiāla atbalsta un atvieglojumiem. Valsts noteiktie atvieglojumi un pašvaldības sociālās palīdzības pabalsti tiek piešķirti pēc mājsaimniecības materiālās situācijas izvērtēšanas un trūcīgas vai maznodrošinātas mājsaimniecības statusa piešķiršanas.Laika periodā no 2017.gada līdz 2019.gadam trūcīgo personu skaits un GMI pabalsta saņēmēju skaits samazinājās 1,5 reizes: trūcīgās personas no 62 260 personām 2017.gadā līdz 41 522 personām 2019.gadā un GMI pabalsta saņēmēji no 25 823 personām 2017.gadā līdz 17 249 personām 2019.gadā. Savukārt dzīvokļa pabalsta saņēmēju skaits trīs gadu periodā samazinājies 1,3 reizes: no 93 738 trūcīgām un maznodrošinātam personām 2017.gadā līdz 70 954 personām 2019.gadā. Turklāt dzīvokļa pabalstu 2019.gadā saņēma tikai 80,8 % no trūcīgām personām. Tabulā parādīts prognozētais GMI pabalsta un mājokļa pabalsta saņēmēju skaita pieaugums un personu skaita pieaugums, kam noteikta atbilstība trūcīgas mājsaimniecības statusam atbilstoši jaunajai metodoloģijai no 2021.gada 1.janvāra. Prognozētā atbalsta saņēmēju skaita dinamika 2020. – 2023.gadā.

|  |  |  |  |  |
| --- | --- | --- | --- | --- |
| Indikatori | 2020 | 2021 | 2022 | 2023 |
| Trūcīgo personu skaits | 37 565 | 64 667 | 61 434 | 58 363 |
| GMI pabalstu saņēmušo personu skaits | 18 852 | 26 759 | 25 694 | 24 671 |
| Dzīvokļa/mājokļa pabalstu saņēmušo personu skaits | 63 149 | 64 667 | 61 434 | 58 363 |

 Avots: LM prognozes. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nebūs ietekmes uz kopējo administratīvo slogu, jo jaunas institūcijas netiek veidotas un jauni pienākumi pašvaldībām netiek noteikti. |
| 3. | Administratīvo izmaksu monetārs novērtējums | Fiziskām personām, kuras pretendē uz sociālās palīdzības pabalstiem un trūcīgas vai maznodrošinātas mājsaimniecības statusu, nebūs papildu administratīvās izmaksas. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav attiecināms. |
| 2. | Sabiedrības līdzdalība projekta izstrādē | Nav attiecināms. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldību domes, pašvaldību sociālie dienesti. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks veikta esošo funkciju un uzdevumu ietvaros. Jaunu institūciju izveide nav nepieciešama. |
| 3. | Cita informācija | Nav. |

Labklājības ministre R. Petraviča

Pavasare, 67021661

maruta.pavasare@lm.gov.lv

v\_sk. = 1368